《纳凉》
宋代·章甫

大热金石流，日色赤可畏。
鄙夫先多病，喘息仅存气。
饮冰不救先，肤汗那容睡。
秋风几时来，不问黑貂敝。
林梢堕斜阳，凉颸飒然至。
呼童汲井泉，洒扫庭中地。
胡床得露坐，始觉有生意。
老妻破甘瓜，儿女膝下戏。
鸣蝉虽强聒，亦足代鼓吹。
坐久月照人，金波正澄霁。
惜哉疲薾甚，杯酒未敢置。
浮生能几何，荏苒忽中岁。
四时更代谢，寒暑不可避。
幻身岂长存，中有不迁义。
且享今夕凉，百年安用计。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。